钦定古今图书集成/理学汇编/文学典/第040卷 > 袁式
## 钦定古今图书集成/理学汇编/文学典/第040卷 > 袁式

按《魏书》本传，“式字季祖，陈郡阳夏人，汉司徒滂之后。
父渊，司马昌明侍中。式在南，历武陵王遵谘议参军。
与司马文思等归姚兴。太常二年，归国，为上客，赐爵
阳夏子。与司徒崔浩一面，便尽国士之交。是时朝仪
典章，悉出于浩。浩以式博于古事，每所草创，恒顾访
之。性长者，虽羁旅飘泊，而清贫守度，不失士节。时人”
甚敬重之，皆呼曰“袁谘议。”延和三年，卫大将军、乐安
王范为雍州刺史，诏式与中书侍郎高允俱为从事
郎中，辞而获免。式沉靖乐道，周览书传，至于诂训仓
雅，偏所留怀。作《字释》未就，以天安二年卒。赠豫州刺
史，谥肃侯。

子济，袭。位魏郡太守，政有清称，加宁远将军。子侄遂
居颍川之阳夏。